als_Latn dik_Latn sag_Latn
Të gjithë shqiptarët pa përjashtim kanë vërejt sesi gjatë muejve të verës por edhe gjatë periudhave tjera festive të vitit, çmimet e biletave ajrore për në Shqipni rriten me nga 35-45% – pa asnji shkak që lidhet me vetë tregun dhe qytetarët shqiptarë detyrohen nga dhuna e karteleve ajrore me pague çmime stratosferike për udhtime që zgjasin 1 po 2 orë.
E dijmë se kemi të bajmë me udhtime ajrore, por që çmimet që ngrihen kaq në naltësi, na duket e tepërt!
Por nuk asht thjesht kjo rritje sezonale tarifash që demoralizon udhtarët shqiptarë. Çmimet e fluturimeve për në Tiranë janë gjatë gjithë vitit të pakrahasueshme me çmimet e udhtimeve për në Podgoricë, Sofje, Athinë, Beograd, Shkup, Stamboll.
Sot që në botë funksionon sistemi i fluturimeve low cost, pra me çmim të ulët, ka ende grupe që spekullojnë turpshëm në tregun shqiptar dhe qeveria nuk merr asnji masë për me garantue konsumatorët vendas.
Asht e kotë me thanë se me paret që paguhen për nji biletë ajrore nga Italia, Gjermania, Anglia për në Tiranë, mund të shkohet pa frikë, tue u mundue me gjetë oraret e përshtatshme, edhe në Çikago apo në ishujt Maldive.
Po ti pyesish kompanitë ajrore të përgjegjen se asht kriza, rritja e çmimit të karburanteve, personeli etj.
Fakti që çmimet mes biletave të kompanive të ndryshme, bile edhe të atyne që nuk kanë aspak zyra, por kryejnë veprimet nëpërmjet internetit, janë të njejta, të ban me mendue se rritja nuk asht pasojë e tregut por e vullnetit të drejtuesve të vetë kompanive.
Kjo domethanë se pronarët e atyne kompanive kanë ra dakort ndërmjet tyne dhe kanë vendosë nji regjim çmimesh që i bjen kokës udhtarëve shqiptarë.
Në anën tjetër tek ne nuk asht realizue ende nji liberalizim i vërtetë i trafikut ajror, dhe duket qartë sesi disa kompani mbajnë monopolin e ajrit dhe vjelin fitime të pallogaritshme, të gjitha në kurriz të udhtarëve shqiptarë.
Kompani ajrore, si gjysmë e vdekuna Alitalia, që aplikojnë tarifat maksimale për distancën ajrore që mbulojnë, e kompanitë e tjera jo vetëm që nuk i përgjegjen kërkesave të konkurrencës, por ndjekin paturpsisht tarifat e nalta që mbizotnojnë tregun.
Çmimet nga Londra, Roma apo Milano-ja për në Tiranë janë imorale dhe të papranueshme prej logjikës normale të tregut.
E vetmja logjikë që drejton kompanitë ajrorë asht fitimi, fitimi dhe vetëm fitimi.
Të gjithë e dijmë se ka ikë koha e tregut të kontrolluem nga ana e shtetit dhe se sot funksionon tregu i lirë, që punon në bazë të kërkesës dhe ofertës.
Po, por organet kompetente nuk munden me injorue kur, kinse në emën të tregut të lirë, kompanitë ajrore formojnë de facto kartele që përcaktojnë tarifat maksimale për fluturimet e tyne edhe kur janë krejt të shkurta.
Nji politikë e tillë, asht e kotë me e thanë, mundet me ndihmue sot kasafortat e kompanive ajrore, por sigurisht që nuk ndihmon ekonominë shqiptare, pse nuk ndihmon qarkullimin e lirë të shqiptarëve nëpër botë dhe kryesisht pengon hymjen e kapitalit prej jashtë.
Në qoftë se qeveria shqiptare do të përpiqej realisht me e liberalizue këtë treg dhe me krijue nji observator çmimesh që të tutelojë konsumatorët shqiptarë, kjo masë, edhe pse e vonueme, jo vetëm që do të përmirsonte imazhin e saj në sytë e shqiptarëve por do të ndihmonte ndieshëm në rritjen e mirëqenjes dhe në uljen e inflacionit, pse do të lehtësonte hymjen e kapitalit të jashtëm.
Hapja e këtij tregu do të ndihmonte edhe në rritjen e sigurisë, pse siç përshpërisin disa të punësuem pranë kompanive ajrore, personeli fluturues shpeshherë ka mbingarkesë pune dhe kryen edhe dyfishin e orëve të fluturimit, gja kjo që mundet me pasë pasoja shumë të rrezikshme për vetë udhtarët.
Liberalizimi i tregut ajror kërkon nji sjellje të ndershme prej atyne që drejtojnë ekonominë shqiptare, pse nuk mund të ketë liberalizim të vërtetë në qoftë se të gjithë konkurruesve që dëshirojnë me i shërbye me vektorët e tyne trafikut tonë ajror nuk i ofrohen të njejtat kushte dhe të njejtat lehtësime. Përndryshe, gjithçka mbetet në gjendjen e sotme, nën sundimin e karteleve dhe të çmimeve stratosferike.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn